
Sporočilo za javnost 

Celje po moje: izglasovanih 49 projektov za leti 2027 in 2028

Celje, 22. september 2026 – Znani so rezultati drugega cikla participativnega proračuna Celje po moje. Občanke in občani so izglasovali 44 projektov po posameznih območjih Mestne občine Celje, mladi pa še pet projektov v posebni kategoriji zanje. Skupno bo tako v letih 2027 in 2028 v okviru participativnega proračuna izvedenih 49 projektov, ki so jih predlagali in izbrali občanke in občani.

Občanke in občani so skupaj oddali 5.612 glasov za predloge v krajevnih skupnostih in mestnih četrteh, v kategoriji Mladi pa je bilo oddanih še 1.110 glasov. Skupno je bilo tako oddanih 6.722 glasov.

Izglasovani projekti so zelo raznoliki in odražajo konkretne želje ter potrebe posameznih delov mesta. Med njimi so ureditve in obnove športnih ter otroških igrišč, nove klopi in zasaditve dreves, izboljšave prometne varnosti in pešpoti, defibrilatorji, fitnes na prostem, ureditev podhoda ter številni kulturni, športni, družabni in medgeneracijski dogodki.

V Dečkovem naselju in Novi vasi bodo med drugim izvedeni nogometni turnir »Kralj igrišča«, postavljen bo sodoben tobogan na igrišču Pod lipami, klopi ob Koprivnici in urejena pot med Celovško in Cesto na Dobrovo. Na območju mestnih četrti Kajuh, Savinja in Slavko Šlander so občani izbrali pet projektov - Letni kino 2.0, Aktivni prostor, Dan mladosti – dogodek za vse generacije, klopi ob sprehajalni poti od Čopovega mostu proti Špici ter zasaditev dreves na Otoku.

Na območju Ljubečne, Škofje vasi in Trnovelj bomo uredili večnamenski prostor in obnovili igrišče v Škofji vasi, postavili oglasne table v Leskovcu, Žepini in Začretu, koš za pasje iztrebke ob pešpoti Leskovec–Ljubečna ter ekološki otok v Zadobrovi. Na območju Gaberij in Hudinje je bila izglasovana nabava večnamenskih lesenih stojnic za dogodke, postavili bomo fitnes na prostem pri OŠ Hudinja, zunanji defibrilator v Lahovni s tečajem prve pomoči, med zmagovalnimi pa je tudi projekt Razgledni in relaksacijski hrib.

Na območju Lave in Medloga bo urejen podhod za boljšo povezljivost Medloga in Lave z Otokom, postavljeno bo kegljišče na vrvici, zasajena drevesa, urejen varen prehod pri mostu čez Ložnico ter prehod s Čopovega sprehajališča ob Savinji. Na območju Aljaževega hriba, Pod gradom in Teharij so občani izbrali tradicionalni piknik na igrišču v Pečovniku, nadgradnjo medgeneracijskega igrišča v Zagradu in ureditev igrišča Kalvarija.

Sedem projektov bo izvedenih na območju Ostrožnega in Šmartnega v Rožni dolini. Med njimi so AED naprava v Slatini v Rožni dolini, Poletje v Lokrovcu, Športno in družabno Ostrožno, Varna šolska pot v Šmartnem ter preplastitev športnega igrišča. Največ, enajst projektov, je bilo izglasovanih na območju mestnih četrti Center in Dolgo polje z mestnima gozdom in parkom. Med njimi so Rdeča klop kot vidna podpora žrtvam nasilja, projekt Zeleno in cvetoče mestno jedro Celja, kulturno dogajanje v Mestnem parku, umetnost v urbanem prostoru, postavitev miz za šah in drugi projekti.

Poseben del participativnega proračuna je bila znova kategorija Mladi, namenjena Celjankam in Celjanom med 15. in 29. letom. Izglasovali so pet projektov: Svetovalnico za mlade, namenjeno podpori mladim ob duševnih stiskah, namiznoteniške mize za brezplačno uporabo, projekt Zadeni koš!, ki z drugače zasnovanimi koši spodbuja skrb za čisto okolje, piknik prostor za druženje ter koncert na Krekovem ali Muzejskem trgu.

Župan Mestne občine Celje Matija Kovač se je ob zaključku glasovanja zahvalil vsem sodelujočim: »Hvala vsem, ki ste prispevali svoje ideje, in vsem, ki ste z glasom podprli projekte, za katere verjamete, da bodo izboljšali vaš del mesta. Veseli me tudi odziv mladih, ki imajo v participativnem proračunu svojo kategorijo in s tem možnost, da neposredno odločajo o projektih, namenjenih njihovi generaciji. Prav to je bistvo projekta Celje po moje – da občanke in občani s svojimi predlogi in glasovi neposredno sooblikujejo mesto in okolje, v katerem živijo.«

Z razglasitvijo rezultatov se drugi cikel projekta Celje po moje seli od predlogov in glasovanja k izvedbi. 49 izglasovanih projektov bomo uresničevali v letih 2027 in 2028, ko bodo predlogi občank in občanov postopoma postajali konkretne pridobitve in bogatili skupnosti v posameznih delih Celja.

Mestna občina Celje se zahvaljuje vsem predlagateljem in vsem občankam, občanom ter mladim, ki so sodelovali pri glasovanju in s tem pomagali sooblikovati prihodnje izboljšave v mestu.

Več informacij najdete na https://celjepomoje.si/.

